Aug 13,2017
మరో'సారి' నష్టాల్లోకి జారిన ఆర్‌కాం
ముంబయి: అనిల్‌ అంబానీ నేతృత్వంలోని రిలయన్స్‌ కమ్యూనికేషన్స్‌ (ఆర్‌కాం) జూన్‌తో ముగిసిన మొదటి త్రైమాసికంలోనూ మరోసారి నష్టాలను ప్రకటించింది. కొత్త టెలికాం సంస్థలు మార్కెట్లోకి రావడం.. చౌక ప్లాన్‌లతో వినియోగదారులను ఆకర్షిస్తుండడం సంస్థ లాభాలపై ప్రభావం చూపింది. దీంతో ఏప్రిల్‌-జూన్‌ మొదటి త్రైమాసికానికి కంపెనీ నష్టం రూ .1,210 కోట్లుగా నమోదైంది. గత ఏడాది ఇదే కాలంలో సంస్థ రూ.90 కోట్ల లాభాన్ని ప్రకటించడం విశేషం. మొత్తం ఆదాయం 33 శాతం క్షీణించి రూ.5,361 కోట్ల నుంచి రూ.3,591 కోట్లకు చేరుకుందని ఆర్‌కాం తెలిపింది. ఇప్పటికే దాదాపు రూ. 45,000 కోట్ల రుణభారంలో కూరుకుపోయిన ఆర్‌కాం తాజా ఫలితాలంతో మరింత కుదేలైంది. ఆర్‌కామ్‌ సంస్థ నష్టాలను ప్రకటించడం వరుసగా ఇది మూడో త్రైమాసికం కావడం విశేషం. ఎయిర్‌సెల్‌తో సంస్థ విలీనపు ప్రక్రియ అనుకున్నట్టుగానే ముందుకు సాగుతున్నట్టుగా ఆర్‌కాం తెలిపింది.
మీ స్నేహితులకు రికమెండ్ చెయ్యండి